**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky vypracovalo návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 237/2010 Z. z., ktorým sa ustanovujú podrobnosti o postupe Slovenského pozemkového fondu pri poskytovaní náhradných pozemkov v znení neskorších predpisov, ako iniciatívny návrh.

Štát prostredníctvom Ústredného kontrolného a skúšobného ústavu poľnohospodárskeho zabezpečuje celú škálu úloh súvisiacich so skúšobníctvom a odrodovým skúšaním. Tieto úlohy si vyžadujú dlhodobé sledovanie v niektorých prípadoch merané v desiatkach rokov. Plnenie týchto úloh, ktoré v konečnom dôsledku ovplyvňujú bezpečnosť potravín, produkčnú schopnosť rastlín, ale aj trvalú udržateľnosť prírody a krajiny na vidieku si vyžadujú dostatočné pôdne zázemie. V súčasnosti Ústredný kontrolný a skúšobný ústav poľnohospodársky okrem pôdy známych vlastníkov a neznámych vlastníkov užíva približne 60 ha pozemkov vo vlastníctve Slovenskej republiky v správe Slovenského pozemkového fondu. Cieľom predloženej novely je stabilizovať túto pôdu na zaužívaný účel a podmieniť jej prípadné vydanie oprávnenej osobe súhlasom užívateľa, ktorý takýto pozemok užíva z titulu nájomnej zmluvy.

Návrh nariadenia vlády nebude mať vplyv na rozpočet verejnej správy, na podnikateľské prostredie, informatizáciu spoločnosti, sociálne vplyvy a služby verejnej správy pre občana a nebude mať vplyv na životné prostredie, tak, ako je uvedené v doložke vybraných vplyvov.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi ústavného súdu, zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právne záväznými aktmi Európskej únie.